CONCLUZIILE CONSILIULUI EUROPEAN

Bruxelles, 8-9 martie 2007
În perioada 8-9 martie a.c. au avut loc la Bruxelles lucrările Consiliului European, în care liderii statelor membre ale UE au încheiat un acord foarte important privind protecţia mediului. Acordul presupune ca, până în anul 2020, o cincime din energia consumată în UE să fie regenerabilă, reducerea cu 20% a emisiilor de CO2, precum şi creşterea ponderii biocombustibililor în transportul auto, cu până la 10% din total. 
Dezbaterile în cadrul reuniunii au fost axate pe trei mari teme:
- continuarea dezvoltării Strategiei de la Lisabona revizuite pentru creştere economică şi ocuparea forţei de muncă, prin consolidarea pieţei interne şi a competitivităţii;

- consolidarea programului de îmbunătăţire a reglementării în vederea creării unui mediu de afaceri mai dinamic;
- dezvoltarea şi aplicarea unei politici durabile în domeniul schimbărilor climatice şi al energiei.

I. Strategia de la Lisabona pentru creştere economică şi ocuparea forţei de muncă

În Concluziile preşedinţiei Consiliului European se precizează că Strategia de la Lisabona revizuită pentru creştere economică şi ocuparea forţei de muncă generează o schimbare generală favorabilă în economie, evidenţiată şi prin actualele previziuni economice: o rată de creştere estimată la 2,7% în 2007 şi evoluţii pozitive preconizate pe pieţele forţei de muncă, şapte milioane de noi locuri de muncă fiind estimate a fi create în perioada 2007-2008, ceea ce conduce la o creştere potenţială a ratei ocupării forţei de muncă de la aproape 64% în 2005 la aproape 66% până în 2008 şi la o rată a şomajului în scădere. 
După cum se subliniază în raportul anual de stadiu din 2007 al Comisiei, statele membre fac eforturi reale pentru a accelera reformele, deşi performanţele variază în funcţie de statul membru şi de domeniile de politică acoperite. Politica de coeziune contribuie de asemenea la realizarea obiectivelor de la Lisabona.

Statele membre sunt hotărâte să profite de situaţia economică globală îmbunătăţită pentru a da un impuls sporit reformelor şi a îmbunătăţi astfel în continuare poziţia competitivă a Europei pe plan global. Pentru a intensifica aceste eforturi, Consiliul European susţine recomandări care să ţină seama de specificul fiecărei ţări privind politicile economice şi cele din domeniul ocupării forţei de muncă în statele membre şi în zona euro. Pentru pregătirea următorului ciclu de trei ani al Strategiei de la Lisabona revizuită, Consiliul European invită Comisia să prezinte un raport interimar în toamna anului 2007 în vederea unei propuneri de linii directoare integrate pentru creşterea economică şi ocuparea forţei de muncă (2008-2011).

De asemenea, CE invită statele membre să îşi prezinte la timp rapoartele naţionale privind punerea în aplicare a programelor naţionale de reformă.

Consiliul confirmă importanţa creşterii responsabilităţii societăţii civile, a partenerilor sociali, a regiunilor şi autorităţilor locale, care sunt elemente esenţiale în realizarea obiectivelor strategiei. În acest context trebuie depuse eforturi în continuare în vederea îmbunătăţirii comunicării, amintindu-se de  concluziile summit-ului social tripartit din 8 martie 2007 privind rolul cheie al partenerilor sociali şi necesitatea ca aceştia să îşi aducă o contribuţie permanentă şi activă în vederea îndeplinirii obiectivelor de la Lisabona.

Politica financiară şi economică axată pe creşterea economică şi pe stabilitate

În textul concluziilor se menţionează că sunt necesare politici fiscale sănătoase şi echilibrate destinate în special atingerii obiectivelor bugetare de termen mediu ale statelor membre, precum şi continuarea reformelor structurale pentru a asigura succesul pe termen lung al Uniunii Economice şi Monetare europene şi al economiei Europei în general.

Statele membre vor continua să facă eforturi pentru a dezvolta reformele structurale şi pentru a-şi consolida în continuare bugetele publice, în conformitate cu Pactul revizuit de Stabilitate şi Creştere. Viabilitatea pe termen lung a finanţelor publice ar trebui salvgardată prin continuarea reformării sistemelor de pensii şi de asigurări de sănătate, prin reducerea datoriei publice şi prin creşterea, în acelaşi timp, a ratei de ocupare a forţei de muncă şi a productivităţii. Este necesară sporirea calităţii finanţelor publice prin creşterea eficienţei şi eficacităţii cheltuielilor, prin restructurarea cheltuielilor publice în sprijinul măsurilor care promovează productivitatea şi inovaţia în vederea sporirii potenţialului de creştere pe termen lung al economiei.

Consolidarea pieţei interne şi consolidarea competitivităţii Europei

O piaţă internă funcţională rămâne în centrul agendei Lisabona pentru creştere economică şi ocuparea forţei de muncă. În contextul provocărilor şi oportunităţilor oferite de globalizare, Consiliul European subliniază importanţa continuării procesului de îmbunătăţire a funcţionării pieţei interne ca reacţie la noile realităţi economice. CE reaminteşte importanţa consolidării în continuare a încrederii consumatorilor şi a întreprinderilor în piaţa internă, în contextul prezentării raportului interimar al Comisiei Europene privind piaţa unică. În raport cu acest document, CE a recomandat Comisiei să întocmească o analiză a pieţei unice, document care urmează a fi prezentat în cel de-al doilea semestru al anului 2007. Trebuie acordată o atenţie specială stimulării potenţialului IMM-urilor, domeniului cultural şi domeniului creaţiei, având în vedere rolul acestora în creşterea economică, inovare şi crearea de noi locuri de muncă.

În concluziile reuniunii de la Bruxelles se apreciază, totodată, că exercitarea şi consolidarea celor patru libertăţi ale pieţei interne va întări competitivitatea UE pe plan internaţional, în contextul aplicării principiului recunoaşterii reciproce şi a îmbunătăţirii funcţionării sale în zona armonizată, garantând în acelaşi timp un nivel sporit de siguranţă şi de protecţie a consumatorilor. Directiva privind serviciile, recent adoptată, reprezintă un instrument cheie de valorificare a întregului potenţial al sectorului european al serviciilor. Ar trebui acordată o importanţă prioritară transpunerii coerente şi la timp a dispoziţiilor sale, într-o manieră consecventă. 
Consiliul European a subliniat, de asemenea, importanţa pieţei interne pentru gazele naturale şi electricitate pe deplin funcţională şi interconectată, continuarea integrării pieţelor financiare europene, în special prin înlăturarea obstacolelor care stau în calea creării unei zone unice de plată, precum şi continuarea liberalizării pieţelor serviciilor poştale, asigurând, în acelaşi timp, finanţarea unui serviciu internaţional eficient. S-a propus, de asemenea, să se  întreprindă toate eforturile pentru a încheia cu succes procesul legislativ privind reducerea tarifelor telefonice internaţionale pentru telefonia mobilă (roaming) până la sfârşitul primului semestru al anului 2007.

Existenţa unor norme UE clare şi consecvente, precum şi o transpunere corectă, la timp şi de înaltă calitate a legislaţiei comunitare, o aplicare şi o punere în execuţie a regulilor comune reprezintă condiţii esenţiale pentru o piaţă internă funcţională. Statele membre au realizat un progres important către obiectivul stabilit de 1,5% ca deficit de transpunere;

Consiliul European consideră că menţinerea şi consolidarea sistemului multilateral de comerţ bazat pe acordurile OMC sunt de o importanţă covârşitoare pentru perspectivele de creştere economică şi ocupare a forţei de muncă ale economiei europene precum şi pentru dezvoltare. S-a subliniat necesitatea unui acord ambiţios, echilibrat şi cuprinzător privind agenda de dezvoltare de la Doha şi s-a făcut apel la partenerii principali să acţioneze în acelaşi spirit de angajament constructiv pentru a încheia negocierile cu succes. În acelaşi timp, pe baza platformei OMC, ar trebui avansate rapid cu partenerii relevanţi acordurile de comerţ liber bilaterale şi regionale.

În vederea summit-ului SUA-UE din aprilie 2007, CE subliniază, în documentul final al reuniunii, importanţa relaţiilor economice transatlantice, care ar trebui consolidate prin intermediul unui nou parteneriat economic transatlantic, întărind angajamentul faţă de iniţiativa economică lansată la summit-ul din 2005. Acesta se va axa pe îmbunătăţirea convergenţei reglementărilor în diverse domenii, pe coordonarea eforturilor de a proteja drepturile de proprietate intelectuală şi pe intensificarea cooperării în domeniul energiei şi al mediului în vederea sporirii competitivităţii UE şi SUA pe plan internaţional.

Protecţia drepturilor de proprietate intelectuală şi lupta împotriva falsificării şi piratării produselor trebuie intensificate la nivel internaţional. Comisia este invitată să ia iniţiativele corespunzătoare pentru a crea şi a difuza mai rapid standarde europene care să răspundă solicitărilor unor pieţe bazate pe inovaţie şi cunoaştere, aflate într-o dezvoltare rapidă. De asemenea, Comisia este invitată să examineze, împreună cu statele membre, cum poate fi consolidat şi dezvoltat ulterior domeniul multilateral privind ajutoarele de stat, în contextul competitivităţii pe piaţa externă.

Consolidarea inovării, cercetării şi educaţiei

Statele membre sunt hotărâte să aducă îmbunătăţiri condiţiilor-cadru pentru inovare, cum ar fi pieţele competitive, precum şi să mobilizeze resurse suplimentare pentru activităţi de cercetare, dezvoltare şi inovare. CE reiterează importanţa cheltuirii a 3% din PIB pentru cercetare şi dezvoltare până în 2010, subliniind, totodată, necesitatea de a optimiza intercorelarea programelor comunitare, de a îmbunătăţi transformarea rezultatelor cercetărilor în produse şi servicii inovatoare şi de a asigura un schimb corespunzător de cunostinţe între toţi partenerii. Comisia este de asemenea invitată să facă recomandări pentru liniile directoare privind cooperarea şi transferul tehnologic dintre cercetarea publică şi industrie şi, ca prioritate, să-şi promoveze drepturile de proprietate intelectuală (DPI) şi strategiile de brevetare.

Concluziile preşedinţiei Consiliului European menţionează că investiţia în tehnologiile viitorului este o contribuţie esenţială care asigură competitivitatea Europei pe pieţele de prim rang. În acest context, Comisia este invitată să facă propuneri pentru iniţiativele comune în domeniul tehnologiei în anumite sectoare de importanţă strategică, precum şi pentru a asigura participarea Comunităţii la programele CDT (cercetare şi dezvoltare tehnologică) întreprinse de mai multe state membre în vederea iniţierii celor mai avansate dintre acestea în anul 2007. Consiliul European subliniază importanţa vitală a existenţei unor resurse umane excelente şi a stimulării „circulaţiei creierelor”. În acest context, CE subliniază rolul important pe care nou înfiinţatul Consiliu european pentru cercetare trebuie să îl joace în acest sens.

Educaţia şi formarea profesională sunt condiţii necesare pentru o bună funcţionare a triunghiului cunoaşterii (educaţie - cercetare - inovare) ce joacă un rol cheie în stimularea creşterii economice şi a ocupării forţei de muncă. În ultimele 12 luni s-au înregistrat progrese semnificative în ceea ce priveşte punerea în aplicare a programului de lucru „Educaţia şi formarea profesională 2010”. Statele membre sunt hotărâte să continue reformele şi să pună în aplicare programul de lucru, în special prin modernizarea învăţământului superior, pentru a asigura un învăţământ profesional şi tehnic atractiv şi de înaltă calitate şi pentru a pune în aplicare strategii de învăţare continuă.

Consiliul European solicită Consiliului şi Parlamentului European să încheie procesul de examinare în detaliu a propunerii Comisiei privind Institutul european de tehnologie în primul semestru al anului 2007, în vederea luării unei decizii înainte de sfârşitul acestui an.

Tehnologiile de mediu şi eco-inovaţia contribuie la realizarea obiectivelor Strategiei de la Lisabona pentru creştere economică şi ocuparea forţei de muncă, care includ şi combaterea schimbărilor climatice. Statele membre sunt hotărâte să promoveze eco-inovaţiile printr-o abordare ambiţioasă, profitând pe deplin de existenţa pieţelor-pilot în domenii cum ar fi tehnologiile durabile şi sigure cu conţinut scăzut de carbon, energiile regenerabile şi eficienţa energetică şi a resurselor. Consiliul European invită Comisia să prezinte propuneri pentru realizarea unei strategii integrate pentru promovarea eco-inovaţiei la începutul anului 2008.

Stimularea ocupării forţei de muncă, a modernizării şi consolidării modelului social european

Având în vedere evoluţiile pozitive de pe pieţele muncii din statele membre, CE subliniază importanţa „muncii de bună calitate” şi a principiilor care stau la baza acesteia şi anume drepturile şi participarea lucrătorilor, şanse egale, siguranţa şi protecţia sănătăţii la locul de muncă şi o organizare a muncii care să fie compatibilă cu viaţa de familie.

Consiliul European reafirmă nevoia de a consolida coeziunea economică şi socială în întreaga Uniune şi subliniază rolul cheie al partenerilor sociali. CE reliefează importanţa dimensiunii sociale a Uniunii Europene, reamintind dispoziţiile sociale ale tratatului, în special adeziunea la ideea promovării ocupării forţei de muncă şi a îmbunătăţirii condiţiilor de trai şi de muncă, astfel încât armonizarea acestora să devină posibilă, în condiţiile unui proces neîntrerupt de îmbunătăţire. Consiliul European subliniază faptul că obiectivele sociale comune ale statelor membre ar trebui luate mai mult în considerare în cadrul agendei Lisabona, pentru a se asigura sprijinul permanent al integrării europene din partea cetăţenilor Uniunii. În acest context, CE salută Raportul comun privind ocuparea forţei de muncă şi Raportul comun privind protecţia şi incluziunea socială. În vederea consolidării coeziunii sociale se subliniază necesitatea de a lupta împotriva sărăciei şi excluziunii sociale, în special împotriva sărăciei copiilor şi acordarea şanse egale tuturor copiilor. 
Schimbările de natură demografică pun statele membre în faţa unei serii complexe de provocări interdependente. Înfiinţarea unei „alianţe pentru familii” va servi drept platformă pentru schimbul de opinii şi cunostinţe privind politicile care vizează compatibilitatea cu viaţa de familie, precum şi privind bunele practici existente între statele membre. Statele membre vor continua dezvoltarea politicilor care promovează şanse egale pentru bărbaţi şi femei, precum şi rolul tineretului, inclusiv tranziţia de la viaţa şcolară la cea profesională, rolul vârstnicilor şi al persoanelor care au o calificare scăzută ca participanţi activi în economie şi pe piaţa muncii, în scopul de a utiliza pe deplin potenţialul acestora, astfel încât să contribuie la dezvoltarea economică şi socială a statelor europene.

II. Îmbunătăţirea cadrului de reglementare în vederea creării unui mediu de afaceri mai dinamic 
Ameliorarea cadrului de reglementare rămâne un instrument important care contribuie la politica de consolidare a competitivităţii şi de sprijinire a creşterii durabile şi a ocupării forţei de muncă. Consiliul European subliniază faptul că în anul 2006 s-au înregistrat progrese semnificative către ameliorarea cadrului de reglementare şi salută Programul de Acţiune al Comisiei pentru reducerea obligaţiilor administrative în Uniunea Europeană. 
Consiliul European invită Comisia să actualizeze în mod regulat programul său de simplificare a reglementărilor. De asemenea este subliniată  importanţa obţinerii unor rezultate concrete în acest domeniu, fără a compromite scopurile politice de reglementare şi respectând acquis-ul comunitar,   solicitându-se Consiliului să acorde o atenţie specială propunerilor de simplificare pe care le consideră prioritare, deşi s-au înregistrat progrese substanţiale în domeniul ameliorării legislaţiei. 
În vederea îmbunătăţirii în continuare a calităţii sistemului de evaluare a impactului, CE consideră că înfiinţarea de către Comisie a unui „Comitet de evaluare a impactului” reprezintă o etapă importantă, subliniind importanţa pe care Parlamentul European şi Consiliul trebuie să le acorde evaluărilor de impact. În primăvara anului 2008, Consiliul European va stabili, pe baza unei analize întocmite de Comisie, dacă sunt necesare şi alte acţiuni, luând în considerare diferitele variante, printre care un grup de experţi independenţi care să acorde consiliere instituţiilor în activitatea lor dedicată îmbunătăţirii reglementărilor.

Consiliul European subliniază că reducerea obligaţiilor administrative reprezintă o măsură importantă de stimulare a economiei Europei, în special prin impactul pe care aceasta îl are asupra IMM-urilor. Este necesar să se întreprindă un efort comun susţinut în vederea reducerii obligaţiilor administrative în cadrul Uniunii Europene, cu 25% până în anul 2012. Luând în considerare diferitele puncte de plecare şi tradiţiile diferite ale statelor membre, Consiliul European invită aceste state ca până în anul 2008 să îşi stabilească propriile obiective naţionale de amploare comparabilă, în limitele sferelor lor de competenţă. În acest context, CE invită Comisia să lanseze Programul de acţiune pentru reducerea obligaţiilor administrative cu sprijinul statelor membre, este de acord că trebuie să înceapă măsurarea costurilor administrative ale legislaţiei comunitare în domeniile prioritare propuse de către Comisie şi face apel la Consiliu şi la PE pentru ca acestea să acorde o prioritate specială măsurilor de acţiune imediată stabilite în programul de acţiune, de îndată ce Comisia va face propunerile corespunzătoare, în vederea adoptării acestora cât de curând posibil în cursul anului 2007. Consiliul European sprijină intenţia Comisiei de a înfiinţa, ca proiect pilot, un comitet de experţi independenţi care să acorde asistenţă Comisiei şi statelor membre în procesul de punere în aplicare a planului de acţiune privind reducerea obligaţiilor administrative.

De asemenea, CE solicită Consiliului să revizuiască anual progresele înregistrate în privinţa tuturor aspectelor ameliorării cadrului de reglementare.

III. O politică integrată în domeniul schimbărilor climatice şi al energiei

În concluziile reuniunii de la Bruxelles se menţionează că trebuie găsită o abordare eficientă şi urgentă a provocărilor impuse de schimbările climatice.

Studii recente privind acest subiect au contribuit la creşterea gradului de conştientizare şi a cunoştinţelor cu privire la consecinţele pe termen lung pentru dezvoltarea economică globală, subliniindu-se necesitatea luării unor acţiuni hotărâtoare şi imediate. CE susţine importanţa vitală a realizării obiectivului strategic de limitare a creşterii globale a temperaturii la 2° C peste nivelurile preindustriale.

Datorită faptului că producţia şi utilizarea de energie sunt principalele surse ale emisiilor de gaze cu efect de seră, este necesară o abordare integrată a politicii în domeniul schimbărilor climatice şi al energiei pentru a realiza acest obiectiv. Integrarea ar trebui realizată pe bază de sprijin reciproc. În această perspectivă, Politica Energetică pentru Europa (PEE) va urmări următoarele trei obiective, în condiţiile respectării depline a alegerii statelor membre în materie de surse de energie şi a suveranităţii acestora asupra surselor de energie primară, în spiritul solidarităţii între statele membre:

− sporirea siguranţei aprovizionării;

− asigurarea competitivităţii economiilor europene şi a disponibilităţii unei energii accesibile;

− promovarea unui mediu durabil şi combaterea schimbărilor climatice.

Protejarea climei

CE a subliniat rolul de lider al UE în domeniul protejării climei la nivel internaţional. În aceste condiţii, va fi esenţial să se întreprindă acţiuni comune la nivel internaţional pentru a determina un răspuns eficace şi echitabil, la scara necesară pentru a face faţă provocărilor determinate de schimbările climatice. Cu ocazia conferinţei internaţionale ONU cu privire la schimbările climatice care va începe la sfârşitul anului 2007 şi va fi încheiată până în anul 2009, trebuie lansate negocieri privind un acord global şi cuprinzător pentru perioada de după 2012, care ar trebui să se bazeze pe arhitectura protocolului de la Kyoto şi să o extindă, oferind un cadru flexibil care să faciliteze participarea cea mai largă posibil. În acest context, Consiliul European susţine elementele identificate de către lucrările Consiliului miniştrilor mediului, din 20 februarie 2007, ca fiind componente esenţiale ale unui cadru adecvat dincolo de orizontul anului 2012, care ar cuprinde, printre altele, crearea unei viziuni comune privind atingerea obiectivului ultim al Convenţiei-cadru a Naţiunilor Unite cu privire la schimbările climatice, întărirea şi extinderea pieţelor globale ale utilizării industriale a carbonului, dezvoltarea, desfăşurarea şi transferul tehnologiei necesare pentru reducerea emisiilor, o serie de măsuri de adaptare corespunzătoare pentru combaterea efectelor schimbărilor climatice, luarea de măsuri cu privire la procesul de despădurire şi abordarea problemei emisiilor provenite din sectorul aeronautic internaţional şi din sectorul transporturilor maritime. Toate ţările ar trebui să fie invitate să îşi aducă contribuţia la eforturile întreprinse în acest cadru în conformitate cu responsabilităţile care le revin şi cu capacităţile de care dispun.

CE reafirmă faptul că angajamentele totale în vederea reducerii emisiilor reprezintă fundamentul pieţei mondiale a carbonului. În acest context, Consiliul European sprijină obiectivul UE de reducere cu 30% a emisiilor de gaze cu efect de seră până în 2020 faţă de 1990, ca o contribuţie la încheierea unui acord  pentru perioada de după 2012, cu condiţia ca şi alte ţări dezvoltate să se angajeze să realizeze reduceri comparabile ale emisiilor, iar ţările în curs de dezvoltare cu o economie mai avansată să contribuie în mod adecvat, conform responsabilităţilor şi capacităţilor acestora, pentru atingerea obiectivului colectiv de reducere a emisiilor cu 60 până la 80% până în anul 2050 faţă de anul 1990. Consiliul European invită aceste ţări să înainteze propuneri privind contribuţiile acestora la acordul pentru perioada de după 2012.

UE a decis ca, până la încheierea acestui acord pentru perioada de după 2012 şi fără a aduce atingere poziţiei sale în cadrul negocierilor internaţionale, să îşi ia angajamentul ferm de a realiza o reducere cu cel puţin 20% a emisiilor de gaze cu efect de seră până în anul 2020, faţă de 1990.

Consiliul European a decis, de asemenea, că este nevoie de o abordare diferenţiată a contribuţiilor statelor membre care să dea dovadă de corectitudine şi transparenţă şi care să ia în considerare circumstanţele pe plan naţional, precum şi anii de referinţă relevanţi pentru prima perioadă de angajament din cadrul protocolului de la Kyoto. CE recunoaşte că punerea în aplicare a acestor obiective se va baza pe politicile comunitare şi pe o distribuire a sarcinilor convenită pe plan intern şi invită Comisia să înceapă imediat, în strânsă cooperare cu statele membre, realizarea unei analize tehnice a criteriilor, inclusiv a parametrilor socio-economici şi a altor parametri relevanţi şi comparabili, pentru a crea o bază pentru viitoare discuţii aprofundate. Având în vedere importanţa majoră a sectoarelor industriale europene energofage, Consiliul European subliniază necesitatea adoptării de măsuri rentabile de ameliorare a competitivităţii şi a impactului acestora asupra mediului.

Consiliul European a luat notă de cota în creştere a emisiilor de gaze cu efect de seră provenind din ţările în curs de dezvoltare şi de necesitatea ca aceste ţări să acţioneze faţă de creşterea acestor emisii prin reducerea intensităţii emisiilor rezultate din dezvoltarea economică a acestora, în conformitate cu principiul general al capacităţilor şi responsabilităţilor comune, dar diferenţiate. Consiliul European este pregătit să continue şi să consolideze sprijinul acordat ţărilor în curs de dezvoltare în vederea diminuării vulnerabilităţii şi adaptării acestora la schimbările climatice.

Dat fiind rolul central pe care comercializarea emisiilor îl joacă în strategia pe termen lung a Uniunii Europene de reducere a emisiilor de gaze cu efect de seră, Consiliul European invită Comisia să revizuiască schema UE de comercializare a emisiilor în timp util, pentru a creşte transparenţa şi pentru a consolida şi lărgi domeniul de aplicare a schemei, precum şi pentru a lua în considerare, în cadrul analizei schemei UE de comercializare a emisiilor, o posibilă extindere a domeniului său de aplicare la domeniul schimbării destinaţiei terenurilor şi a utilizării acestuia, precum şi în silvicultură şi în transportul de suprafaţă.

Consiliul European pune accentul pe necesitatea unei politici europene a transporturilor care să fie eficientă, sigură şi durabilă. În acest context, este important să se întreprindă în continuare acţiuni de sporire a performanţei ecologice a sistemului european de transporturi.

Consiliul European constată efortul constant al Comisiei Europene cu privire la evaluarea costurilor externe de transporturi şi de internalizare a acestor costuri.

Politica energetică

Pe fondul încălzirii globale, în contextul nevoii de a asigura siguranţa aprovizionării şi de a spori competitivitatea întreprinderilor, devine din ce în ce mai urgent ca Uniunea Europeană să instituie o politică integrată în domeniul energiei care să combine măsurile luate la nivel european cu cele luate la nivelul statelor membre. Ca punct de referinţă în crearea unei Politici Energetice pentru Europa şi ca platformă pentru lansarea altor acţiuni viitoare, Consiliul European a adoptat un Plan de acţiune privind energia pentru perioada 2007-2009 (anexa), pe baza comunicării Comisiei „O politică energetică pentru Europa”.

Consiliul European constată că alegerea statelor membre în materie de surse de energie poate avea efecte asupra situaţiei energiei în alte state membre, precum şi asupra capacităţii Uniunii de a atinge cele trei obiective ale Politicii Energetice pentru Europa.

Planul de acţiune stabileşte metoda de obţinere a unor progrese semnificative în ceea ce priveşte gestionarea eficientă şi definitivarea pieţei interne de gaze naturale şi electricitate, precum şi a unei pieţe mai bine interconectate şi integrate. Consiliul European prevede nominalizarea de coordonatori UE pentru patru proiecte prioritare de interes european. De asemenea, Consiliul European abordează şi problema foarte importantă a securităţii aprovizionării cu energie precum şi reacţia în eventualitatea unor situaţii de criză. În ceea ce priveşte securitatea aprovizionării, Consiliul European subliniază importanţa utilizării depline a instrumentelor disponibile pentru a îmbunătăţi cooperarea bilaterală a Uniunii Europene cu toţi furnizorii săi şi a garanta un flux sigur de energie către Uniune. CE stabileste ţinte cuantificabile foarte ambiţioase în ceea ce priveşte eficienţa energetică, energiile regenerabile şi utilizarea biocarburanţilor şi solicită realizarea potenţialului de economisire a energiei precum şi a planului strategic european privind tehnologiile energetice, care include tehnologiile de captare şi stocare a dioxidului de carbon care respectă mediul, ce urmează a fi examinat la reuniunea Consiliului European de primăvară din 2008.

Consiliul European invită toate părţile implicate să procedeze rapid la punerea în aplicare a tuturor elementelor conţinute în Planul de acţiune, în conformitate cu dispoziţiile şi condiţiile acestuia. Comisia este invitată să depună cât mai rapid cu putinţă propunerile cerute de Planul de acţiune.

Acţiuni ulterioare

În contextul abordării integrate a politicii în domeniul schimbărilor climatice şi al energiei, Planul de acţiune privind energia va fi revizuit în mod periodic în cadrul examinării anuale de către Consiliul European a progreselor înregistrate şi a rezultatelor obţinute ca urmare a punerii în aplicare a politicilor UE în domeniul energiei şi schimbărilor climatice. Comisia trebuie să înainteze o nouă analiză strategică a energiei la începutul anului 2009, care va servi drept bază pentru noul Plan de acţiune privind energia pentru perioada de după 2010, plan care urmează să fie adoptat de către Consiliul European de primăvară din 2010.

Consiliul European reafirmă importanţa strategică a summitului UE-Africa, care va avea loc în a doua jumătate a anului 2007. Consiliul European îşi exprimă gratitudinea faţă de viitoarea presedinţie portugheză pentru disponibilitatea acesteia de a găzdui acest summit la Lisabona în decembrie 2007.

Consiliul European a menţionat că la 8 februarie a.c., s-a ajuns la un acord la Mecca privind formarea unui guvern palestinian de uniune naţională. Consiliul European îşi exprimă aprecierea faţă de rolul Arabiei Saudite şi al liderilor arabi în realizarea reconcilierii palestiniene. Uniunea Europeană îşi exprimă disponibilitatea de a conlucra cu un guvern palestinian legitim care adoptă o platformă care reflectă principiile Cvartetului. UE încurajează Cvartetul să-şi continue contribuţia activă la procesul de pace din Orientul Mijlociu.

Consiliul European îşi reafirmă hotărârea de a consolida suveranitatea, integritatea teritorială şi independenţa Libanului. De asemenea, s-a făcut din nou apel la punerea în aplicare deplină şi cu rapiditate a Rezoluţiei 1701 şi al tuturor celorlalte rezoluţii relevante ale Consiliului de Securitate. Consiliul European îşi reafirmă angajamentul pentru înfiinţarea Tribunalului Special pentru Liban în conformitate cu Rezoluţia 1664 a Consiliului de Securitate şi face apel la toţi membrii comunităţii internaţionale să susţină aceste iniţiative. Consiliul European salută toate eforturile constructive de mediere internaţională, în special acelea depuse de Secretarul General al Ligii Arabe şi de Arabia Saudită, urmărind găsirea unei soluţii la actuală criză politică din această ţară. CE subliniază necesitatea punerii în aplicare a angajamentelor asumate în cadrul conferinţei internaţionale „Paris III”.
ANEXĂ
Planul de Acţiune al Consiliului European (2007 - 2009)

Politica Energetică pentru Europa (EPE)

Planul de acţiune cuprinde următoarele acţiuni prioritare, unele din ele contribuind la mai mult de unul din cele trei obiective ale EPE. Noile măsuri ar trebui să ia în considerare principiile îmbunătăţirii reglementării, în special în ceea ce priveşte evaluările de impact.

I. Piaţa internă a gazului şi energiei electrice

1. Luând act de raportul Comisiei privind piaţa internă şi de raportul final în urma anchetei sectoriale privind piaţa gazului şi cea a electricităţii, cu scopul de a spori concurenţa, de a asigura o reglementare eficientă şi de a încuraja investiţiile în avantajul consumatorilor, Consiliul European:

− reafirmă că prima măsură pentru atingerea acestui obiectiv faţă de care îşi manifestă angajamentul o reprezintă asigurarea punerii în aplicare integrale şi la timp, în spiritul şi litera legislaţiei existente care reglementează piaţa internă, referitoare la deschiderea pieţei gazului şi a pieţei energiei, întrucât nu s-a ajuns încă la o piaţă europeană unică a energiei, cu adevărat competitivă şi interconectată care ar prezenta avantaje majore în privinţa competitivităţii şi pentru consumatorii Uniunii Europene şi ar spori, de asemenea, siguranţa aprovizionării;

− constată interacţiunea dintre deciziile de investiţie şi dezvoltarea cadrului de reglementare şi estimează, prin urmare, că trebuie concepute şi puse în aplicare măsuri viitoare de influenţare a pieţei interne într-un mod care să asigure un cadru favorabil investiţiilor extrem de necesare;

− ţinând seama de caracteristicile sectorului gazului şi de cele ale sectorului energiei electrice, precum şi de pieţele naţionale şi regionale, convine asupra necesităţii pentru:

• separarea efectivă a activităţilor de aprovizionare şi producţie, pe de o parte, de operaţiunile de exploatare a reţelei, pe de altă parte (decuplare), pe baza sistemelor de operaţiuni de exploatare a reţelei gestionate independent şi reglementate în mod adecvat, care asigură accesul deschis şi egal la infrastructurile de transport şi independenţa deciziilor referitoare la investiţiile în infrastructură;

• o mai bună armonizare a atribuţiilor autorităţilor naţionale de reglementare în domeniul energiei şi întărirea independenţei acestora;

• stabilirea unui mecanism independent care să le permită autorităţilor naţionale de reglementare să coopereze şi să ia decizii privind problemele transfrontaliere importante;

• crearea unui nou mecanism comunitar destinat administratorilor reţelelor de transport pentru a îmbunătăţi coordonarea funcţionării reţelelor şi a dezvolta securitatea acestora plecând de la practicile de cooperare existente.

• un sistem mai eficient şi integrat pentru comerţul transfrontalier cu energie electrică şi exploatarea reţelelor, inclusiv elaborarea de standarde tehnice;

• consolidarea concurenţei şi a securităţii aprovizionării prin facilitarea integrării a unor noi centrale în reţeaua electrică în toate statele membre, cu încurajarea, în special, a noilor intraţi pe piaţă;

• transmiterea de semnale pertinente referitoare la investiţii care contribuie la gestionarea eficientă şi în condiţii de securitate sporită a reţelei de transport;

• o transparenţă sporită a operaţiunilor de pe piaţa energiei;

• o mai bună protecţie a consumatorului, de exemplu prin dezvoltarea unei Carte a consumatorului de energie.

În plus, Consiliul invită Comisia:
• să furnizeze precizări suplimentare referitoare la principalele măsuri preconizate şi la impactul acestora, la timp pentru a putea fi luate în considerare de Consiliul pentru energie care îşi va desfăşura lucrările în luna iunie a.c.;

• să elaboreze împreună cu statele membre previziunile pe termen mediu şi lung pentru cererea şi oferta de gaz şi energie electrică şi să identifice investiţiile suplimentare necesare pentru a satisface nevoile strategice ale Uniunii Europene;

• să evalueze impactul pe piaţa internă al societăţilor de servicii energetice integrate vertical din ţări terţe şi modalităţile de punere în aplicare a principiului reciprocităţii;

• să evalueze accesul la stocarea gazului în Uniunea Europeană.

Consiliul European invită Comisia să înainteze propuneri relevante, inclusiv prin dezvoltarea legislaţiei existente, acolo unde este posibil.

2. Reafirmând necesitatea îmbunătăţirii schimburilor transfrontaliere regionale şi a accelerării dezvoltării cooperării regionale în materie de energie, răspunzând în acelaşi timp provocărilor lansate de pieţele energetice periferice şi facilitând integrarea pieţelor regionale în piaţa internă a Uniunii Europene şi dezvoltarea în continuare a acesteia, în special prin interconectare, ţinând seama de integrarea energiei regenerabile de pe uscat şi din larg,

Consiliul European:

− salută, ca primă măsură, intenţia Comisiei de a numi coordonatori europeni, dacă este necesar şi în conformitate cu articolul 10 din Decizia 1364/2006/CE, cu scopul de a accelera proiectele de interes european de primă prioritate
; sunt necesare noi proiecte pentru a realiza o interconectare adecvată, în special a pieţelor de energie izolate şi se solicită statelor membre în cauză să atingă până în 2010 cel puţin 10% din capacitatea de interconectare a energiei electrice şi a gazului.

În acest scop, statele membre implicate trebuie să îşi consolideze cooperarea bilaterală, de exemplu prin elaborarea unor orientări adecvate;

− invită Comisia să prezinte propuneri având drept scop simplificarea procedurilor de aprobare.

II. Securitatea aprovizionării

3. Pentru a contribui la securitatea aprovizionării într-un spirit de solidaritate între statele membre, în special în cazul unei crize de aprovizionare cu energie, Consiliul European:

− subliniază nevoia de a consolida securitatea aprovizionării pentru întreaga Uniune Europeană, precum şi pentru fiecare stat membru, prin intermediul următoarelor elemente:

• diversificarea eficace a surselor de energie şi a rutelor de transport, ceea ce va contribui la sporirea competitivităţii pe piaţa internă a energiei;

• dezvoltarea unor mecanisme mai eficiente de reacţie în situaţii de criză, pe baza cooperării reciproce şi a utilizării mecanismelor actuale şi luarea în considerare a unei largi game de opţiuni, după evaluarea atentă a mijloacelor existente, ţinând seama de responsabilitatea principală a statelor membre cu privire la cererea internă a acestora şi utilizând în mod adecvat capacitatea de avertizare asigurată de reţeaua de corespondenţi în domeniul securităţii energetice;

• îmbunătăţirea transparenţei datelor referitoare la petrol şi reexaminarea infrastructurilor Uniunii Europene de aprovizionare cu petrol şi de stocare a petrolului, care vin în completarea mecanismului de criză al Agenţiei Internaţionale a Energiei, în special în ceea ce priveşte disponibilitatea în caz de criză;

• o analiză exhaustivă a disponibilităţii şi a costurilor instalaţiilor de stocare a gazului în Uniunea Europeană;

• o evaluare a impactului importurilor actuale şi potenţiale de energie şi a stării reţelelor aferente asupra securităţii aprovizionării din fiecare stat membru;

• stabilirea unui Observator al energiei în cadrul Comisiei.

În ceea ce priveşte coordonatorii şi fără a aduce prejudicii numirilor viitoare, Consiliul constată că, în comunicarea acesteia, Comisia preconizează proiectele următoare: 
- linia electrică dintre Germania, Polonia şi Lituania;

- conexiunile la centralele electrice eoliene din largul apelor din nordul Europei;

- interconexiunile electrice dintre Franţa şi Spania; şi gazoductul Nabucco care transportă gaz de la Marea Caspică în Europa Centrală;

III. Politica energetică internaţională

4. Trebuie să se accelereze dezvoltarea unei abordări comune a politicii energetice externe, ceea ce implică dialoguri şi parteneriate între consumatori şi producători, între consumatori şi consumatori şi între consumatori şi ţările de tranzit, inclusiv prin intermediul unor organizaţii ca OPEC. În acest scop, Consiliul European subliniază următoarele elemente, care sunt esenţiale dacă se urmăreşte dezvoltarea în continuare a unei opinii comune a Uniunii Europene în sprijinul celor trei obiective ale politicii energetice:

• negocierea şi finalizarea acordului care va urma acordului de parteneriat şi cooperare cu Rusia, în special în privinţa problemelor din domeniul energiei
;

• intensificarea relaţiilor Uniunii Europene cu Asia Centrală, cu regiunile din zona Mării Caspice şi a Mării Negre, în vederea diversificării în continuare a surselor şi a rutelor de aprovizionare;

• consolidarea procesului de construire a parteneriatului şi a cooperării, pe baza dialogurilor bilaterale purtate pe tema energiei cu Statele Unite ale Americii, precum şi cu China, India, Brazilia şi alte economii în curs de dezvoltare, punând accentul pe reducerea gazelor cu efect de seră, pe eficienţa energetică, pe energiile regenerabile şi pe tehnologiile energetice cu emisie scăzută, în special captarea şi stocarea dioxidului de carbon;

• asigurarea punerii în aplicare a Tratatului de instituire a Comunităţii Energiei, în vederea dezvoltării în continuare şi a extinderii posibile a acestuia la Norvegia, Turcia, Ucraina şi Moldova;

• utilizarea la maximum a instrumentelor disponibile în cadrul Politicii Europene de Vecinătate;

• consolidarea relaţiilor din domeniul energiei cu Algeria, Egipt şi alte ţări producătoare din regiunea Mashrek/Magreb
;

• crearea unui dialog special cu ţările africane pe tema energiei şi utilizarea instrumentelor comunitare pentru a spori în special energia regenerabilă descentralizată şi, în general, accesibilitatea şi durabilitatea energiei în această regiune, precum şi infrastructurile energetice de interes comun;

• promovarea accesului la energie în cadrul Comisiei pentru dezvoltare durabilă a Organizaţiei Naţiunilor Unite.

IV. Eficienţa energetică şi energia regenerabilă

5. Consiliul European este conştient de cererea tot mai mare de energie şi de creşterea preţurilor energiei, precum şi de avantajele unei acţiuni comune timpurii şi hotărâte, la nivel internaţional, în privinţa schimbărilor climatice; acesta este încredinţat că o dezvoltare considerabilă a eficienţei energetice şi a energiei regenerabile va ameliora siguranţa energetică, va diminua creşterea prevăzută a preţurilor energiei şi va reduce emisiile de gaze cu efect de seră în conformitate cu aspiraţiile Uniunii Europene pentru perioada ulterioară anului 2012; Consiliul mai subliniază că obiectivul de economisire a energiei, precum şi obiectivele menţionate în continuare privind energia regenerabilă şi biocarburanţii ar trebui îndeplinite, avându-se în vedere repartizarea corectă şi echitabilă a eforturilor şi a avantajelor între toate statele membre, ţinând seama de diferitele circumstanţe naţionale, de punctele de plecare şi de potenţiale.

6. În consecinţă, Consiliul:

− subliniază nevoia de a spori eficienţa energetică în UE pentru a realiza obiectivul de economisire a 20% din consumul de energie al UE faţă de prognoza pentru anul 2020, conform estimărilor Comisiei din Cartea verde privind eficienţa energetică şi să folosească în acest scop, în mod adecvat, planurile de acţiune naţionale privind eficienţa energetică.

− solicită o punere în aplicare completă şi rapidă a celor cinci priorităţi ambiţioase referitoare la transportul eficient din punct de vedere energetic, la cerinţele dinamice minime de eficienţă pentru echipamentele care folosesc energie, la atitudinea consumatorilor de energie cu privire la eficienţa energetică şi la economisirea energiei, la tehnologiile şi inovaţiile energetice şi la economisirea energiei din clădiri, astfel cum au fost subliniate în concluziile Consiliului din 23 noiembrie 2006
 privind Planul de acţiune al Comisiei privind eficienţa energetică;

− invită Comisia să înainteze cu rapiditate propuneri care să stabilească cerinţe sporite privind eficienţa energetică a iluminatului stradal şi al birourilor, pentru a fi adoptate până în 2008 şi privind lămpile incandescente şi alte forme de iluminat al locuinţelor, pentru a fi adoptate până în 2009;

− salută intenţia Comisiei de a prezenta în 2007 o propunere de nou acord internaţional privind eficienţa energetică, în scopul dezvoltării unui ansamblu de eforturi comune, la nivel global, de promovare a eficienţei energetice, ţinând seama de faptul că un astfel de acord ar trebui să vină în completarea politicii de eficienţă energetică a UE;

− susţine utilizarea negocierilor internaţionale pentru a încuraja metodele de producţie durabile şi pentru a promova comerţul internaţional cu bunuri şi servicii eficiente din punct de vedere ecologic şi energetic;

− solicită o revizuire din timp a orientărilor comunitare privind ajutorul de stat pentru protecţia mediului şi a altor instrumente comunitare pertinente care pot oferi stimulente, pentru ca acestea să ofere mai mult sprijin obiectivelor Comunităţii în domeniul energiei şi în cel al schimbărilor climatice.

7. Consiliul European reafirmă angajamentul pe termen lung al Comunităţii cu privire la dezvoltarea energiei regenerabile dincolo de 2010 la nivelul Uniunii Europene; acesta subliniază că toate tipurile de energie regenerabilă, atunci când se utilizează în mod rentabil, contribuie simultan la securitatea aprovizionării, la competitivitate şi la dezvoltarea durabilă, în acest context este esenţial să se adreseze un semnal clar în acest sens industriei, investitorilor şi cercetătorilor. Din aceste motive, ţinând seama de diferitele circumstanţe, puncte de plecare şi potenţiale individuale, Consiliul susţine următoarele obiective:

− un obiectiv obligatoriu conform căruia ponderea energiei regenerabile va ajunge în 2020 la 20% din totalul consumului de energie a UE;

− un obiectiv conform căruia ponderea minimă obligatorie a biocarburanţilor în toate statele membre va ajunge în 2020 la 10% din consumul total de benzină şi de motorină pentru transport în Uniunea Europeană, care urmează să fie introdus în mod rentabil.

Caracterul obligatoriu al acestui obiectiv se justifică în funcţie de durabilitatea producţiei, de începerea comercializării biocarburanţilor din a doua generaţie şi de modificarea în consecinţă a Directivei privind calitatea carburanţilor, pentru a permite existenţa unor niveluri de amestec adecvate.

Din obiectivul general privind energia regenerabilă ar trebui extrase obiective generale naţionale diferenţiate, cu implicarea deplină a statelor membre, avându-se în vedere o alocare corectă şi adecvată, care să ţină cont de diferitele puncte de plecare şi de diferenţele de potenţial la nivel naţional, inclusiv nivelul actual de energii regenerabile şi de configuraţia surselor de energie şi lăsând statelor membre opţiunea de a decide cu privire la obiectivele naţionale pentru fiecare sector specific al energiei regenerabile (energie electrică, sisteme de încălzire şi răcire, biocarburanţi) sub rezerva atingerii obiectivelor minime referitoare la biocarburanţi în fiecare stat membru.

Pentru a atinge aceste obiective, Consiliul European:

− solicită un cadru general coerent pentru energia regenerabilă care ar putea fi stabilit în temeiul unei propuneri de directivă privind utilizarea tuturor surselor de energie regenerabilă. Această propunere ar trebui să se alinieze legislaţiei comunitare existente şi ar putea conţine dispoziţii privind:

· obiectivele generale naţionale ale statelor membre;

· planurile de acţiune naţionale privind obiectivele sectoriale şi măsurile pentru îndeplinirea acestora; şi

· criteriile şi dispoziţiile de asigurare a unei producţii durabile şi a folosirii bioenergiei şi de evitare a conflictelor dintre diversele utilizări ale biomasei.

− solicită punerea în aplicare integrală şi rapidă a măsurilor subliniate în concluziile Consiliului din iunie 2006
 referitoare la Planul de acţiune al Comisiei privind biomasa, în special în ceea ce priveşte proiectele demonstrative privind biocarburanţii de a doua generaţie;

− invită Comisia să analizeze potenţialul sinergiilor transfrontaliere şi la scara UE şi al interconexiunilor, în vederea atingerii obiectivului global privind energiile regenerabile, abordând, în acelaşi timp, situaţia ţărilor şi a regiunilor puternic izolate de piaţa energetică a UE;

− invită Comisia să colaboreze cu statele membre pentru dezvoltarea de energii regenerabile, de exemplu printr-un forum lărgit privind energiile regenerabile şi pentru promovarea schimbului de bune practici.

8. Consiliul European subliniază rolul central pe care trebuie să îl joace comercializarea emisiilor în cadrul obiectivelor pe termen lung ale Uniunii Europene de reducere a emisiilor de gaze cu efect de seră, precum şi importanţa revizuirii de către Comisie a schemei UE de comercializare a emisiilor în procesul de obţinere a unei variante îmbunătăţite a acestuia, care să asigure mijloace rentabile şi care să respecte principiile de piaţă, de obţinere a reducerii emisiilor cu un cost minim - inclusiv în cazul ramurilor industriale mari consumatoare de energie.

V. Tehnologiile energetice

9. Recunoscând necesitatea de dezvoltare a cercetării în domeniul energetic, în special pentru a accelera competitivitatea energiei durabile, îndeosebi a celei regenerabile şi a tehnologiilor cu emisie redusă de dioxid de carbon, precum şi dezvoltarea în continuare a tehnologiilor eficiente din punct de vedere energetic, Consiliul European salută intenţia Comisiei de a prezenta, în cursul anului 2007, un Plan european strategic privind tehnologia din domeniul energetic, care urmează să fie examinat, cel târziu, în cadrul Consiliului European de primăvară din 2008.

10. Conştient de posibilele avantaje majore pe care le poate aduce, la nivel global, o utilizare durabilă a combustibililor fosili, Consiliul European:

− subliniază importanţa realizării unor progrese considerabile în ceea ce priveşte randamentul energetic şi tehnologiile curate de ardere a combustibililor fosili;

− îndeamnă statele membre şi Comisia să depună eforturi de consolidare a cercetării şi a dezvoltării şi să elaboreze până în 2020, dacă este posibil, cadrul tehnic, economic şi de reglementare necesar pentru a aduce tehnologiile de captare şi stocare (CCS) a dioxidului de carbon care respectă mediul în stadiul de utilizare în noile centrale energetice pe bază de combustibil fosil;

− salută intenţia Comisiei de a institui un mecanism care să stimuleze construcţia şi exploatarea, până în 2015, a unui număr de până la 12 centrale demonstrative de utilizare a tehnologiilor durabile care folosesc combustibili fosili pentru producerea comercială a energiei.

11. Reamintind că Politica Energetică europeană va respecta în întregime alegerea combinaţiei de surse de energie făcută de fiecare stat membru, Consiliul European:

− ia act de evaluarea Comisiei cu privire la contribuţia energiei nucleare pentru a răspunde la preocupările crescânde privind securitatea aprovizionării cu energie şi reducerea emisiilor de CO2, punând în acelaşi timp siguranţa şi securitatea nucleară în centrul procesului decizional;

− confirmă că este de competenţa fiecărui stat membru să decidă dacă să se bazeze sau nu pe energia nucleară şi subliniază că acest lucru trebuie să se facă pe fondul îmbunătăţirii în continuare a siguranţei nucleare şi a gestionării deşeurilor radioactive şi, în acest scop:

• susţine cercetarea şi dezvoltarea din domeniul gestionării deşeurilor, în special în cadrul celui de-al şaptelea Program-cadru pentru cercetare;

• poate preconiza crearea unui grup la nivel înalt care să aibă ca obiect securitatea nucleară şi gestionarea deşeurilor.

− sugerează organizarea de discuţii ample între toate părţile interesate în cauză pe tema oportunităţilor şi riscurilor pe care le prezintă energia nucleară.

� Proiectele de interes european de primă prioritate sunt enumerate în Decizia 1364/2006/CE a Parlamentului European şi a Consiliului. În ceea ce priveşte coordonatorii şi fără a aduce prejudicii numirilor viitoare, Consiliul constată că, în comunicarea acesteia, Comisia preconizează proiectele următoare: linia electrică dintre Germania, Polonia şi Lituania; conexiunile la centralele electrice eoliene din largul apelor din nordul Europei; interconexiunile electrice dintre Franţa şi Spania; şi gazoductul Nabucco care transportă gaz de la Marea Caspica în Europa Centrală. 


� Această formulare nu aduce prejudicii discuţiilor în curs de desfăşurare privind mandatul de negociere al acordului post-ACP.


� Având în vedere concluziile Consiliului de Afaceri Generale şi Relaţii Externe al Uniunii Europene din 22 ianuarie 2007 (doc. 5463/07).


� 15210/06


� doc. 9669/06

